ITDเดินหน้าลุยทวายเปรมชัยกู้แบงก์ญี่ปุ่น
ITD เดินหน้าลงทุนทวาย เปรมชัยไปญี่ปุ่นกู้เงินจาก 2 ธนาคาร ยันแม็กซ์ เมียนมาร์ ถือหุ้นอยู่แต่ไม่ใส่ทุนเพิ่ม พม่า 5 รายสนใจร่วมทุน
7 ก.ค. 2555

ITD เดินหน้าลงทุนทวาย เปรมชัยไปญี่ปุ่นกู้เงินจาก 2 ธนาคาร ยันแม็กซ์ เมียนมาร์ ถือหุ้นอยู่แต่ไม่ใส่ทุนเพิ่ม พม่า 5 รายสนใจร่วมทุน
นายสมเจตน์ ทิณพงษ์ กรรมการผู้จัดการ บริษัท ทวาย ดีเวลล๊อปเมนต์ (DDC) ซึ่งเป็นบริษัทย่อยของ บริษัท อิตาเลียนไทย ดีเวล๊อปเมนต์ (ITD) เปิดเผยว่า บริษัทมีความมั่นใจว่าจะสามารถดำเนินการก่อสร้างโครงการทวายเฟสแรก ที่มีมูลค่ากว่า 3 แสนล้านบาท ให้เสร็จตามกำหนดภายในปี 2559 
วันที่ 1617 ก.ค. นี้ นายเปรมชัย กรรณสูต ประธานบริหาร ITD เตรียมเดินทางไปญี่ปุ่น เพื่อเจรจาเงินกู้กับสถาบันการเงินระหว่างประเทศ 2 แห่ง คือ ธนาคารเพื่อความร่วมมือระหว่างประเทศแห่งญี่ปุ่น (JBIC) และองค์การความร่วมมือระหว่างประเทศของญี่ปุ่น (JICA) เพื่อนำมาใช้ลงทุนในโครงการนี้ และเบื้องต้นคาดว่า 75% ของโครงการจะเป็นเงินกู้สกุลเยน และที่เหลือ 25% จะเป็นสกุลเงินบาทกับเหรียญสหรัฐ
“เราไม่ได้มีความกังวลหลังแม็กซ์ เมียนมาร์ กรุ๊ป ได้แสดงความจำนงว่าจะไม่ใส่เงินลงทุนเพิ่ม กรณีมีการเรียกชำระหุ้นเพิ่มทุนเพิ่มเติมในอนาคตในฐานะที่ถือหุ้น DDC 25% ซึ่งเท่ากับว่าตอนนี้ แม็กซ์ เมียนมาร์ ยังคงเป็นผู้ถือหุ้นอยู่ 25% แต่ในอนาคตสัดส่วนการถือหุ้นก็จะลดลง บริษัทก็ยังคงเดินหน้าหาพันธมิตรบริษัทพม่าต่อไป เพราะนี่คือสูตรที่ลงตัวของการทำธุรกิจร่วมลงทุน” นายสมเจตน์ กล่าว
ปัจจุบัน DDC มีทุนจดทะเบียน 1,000 ล้านเหรียญสหรัฐ นายสมเจตน์ กล่าวว่า ขณะนี้บริษัทมีการเจรจากับผู้ประกอบการในพม่า 45 ราย ที่แสดงความสนใจเข้ามาร่วมลงทุนในโครงการทวาย แต่ผลการเจรจาหรือข้อสรุปทั้งหมดนั้น ต้องสอบถามกับนายเปรมชัย 
สำหรับบริษัทไม่สนใจที่จะลงทุนเพียงคนเดียวตามที่รัฐสภาพม่าจะมีการอนุมัติกฎหมายใหม่ ที่เปิดให้นักลงทุนต่างชาติเป็นเจ้าของกิจการพม่าได้ 100% ในวันที่ 16 ก.ค.นี้ เพราะการลงทุนโครงการขนาดใหญ่ในต่างประเทศ จำเป็นต้องยึดแนวการทำธุรกิจแบบมีการร่วมลงทุน ซึ่งจำเป็นต้องดึงผู้ประกอบการในประเทศนั้นๆ เข้ามามีส่วนร่วม